Nampung pemanah kaul diri sebilik
SEBUT aja pasal rumah panjai, kelebih agi maya ngintu Gawai Dayak tauka pengerami bukai, endang semampai ketap-ketap asai dada empa pengagit. Enti diperati, endang kenyau ari kelia nyentukka diatu, kitai bansa Iban agi meruan nguan rumah panjai. Nya meh nyadika batang pendiau kena ngempung kitai Iban kenyau ari kelia nyentukka kemaya haritu. Rumah panjai meh pun pengempung semua pengawa Iban. Dulu ari tu penulis bisi udah ngenang pasal rumah panjai ti nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega. Berindik ari tu genap iku orang ke nguan siti rumah panjai nya mesti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban genap iku mensia ba rumah nya enda tau enda bebasa ka pangan diri. “Nya alai bala sida anembiak endang dilalau bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku Datu August Buma ke diatu udah pinchin pengudah megai penuduk nyadi pengarah Opis Labour Sarawak. August mantaika penemu nya lebuh ke berandau enggau penulis apin lama. “Ka tambah nya, enti bisi buah baka engkeranji, sibau, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku August ti berasal ari sebuah rumah panjaidi Bintangor  nampung jaku iya. Niang apai iya Buma berasal ari rumah panjai Kedap di Saratok tang bebini nguai ke Bintangor lalu nyadi tuai rumah. SAMA BELA BESAUP Ba pengidup rumah panjai dulu menya, lalu agi mega dikena sekeda orang rumah panjai sampai ka diatu, semua atur gawa, turun enggau bumai, endang sama bela besaup ngambika jampat tembu tauka teputar. Orang menya gagit bendar deka beduruk enggau pangan diri laban rindu gawa bebala mayuh, sereta mega kena neguhka tanggam kaul enggau diri serumah. Kemaya hari tu, kitai di rumah panjai udah jauh berubah ari aki ini kitai menya ba jalai pengidup ka tambah rumah panjai ti udah nyadi moden, lalu mayuh sekeda nya nyunto terrace house ba nengeri. Taja pia, kitai di rumah panjai agi mengkang balat ngemeranka pemanah kaul sereta basa enggau pangan diri. Ari tu sida udah selalu diberi petara ke nyaga sida pengelikun sereta mega pengelantang begulai enggau pangan diri.    Nya meh kebuah rumah panjai endang belama nyadi palan ke dikesayau semua kitai Iban, lebih agi iya ke endang agi angkun ka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari nengeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba nengeri nadai banding enggau Gawai ba rumah panjai, laban intu rumah panjai numbas ngemeranka pangkat, renggat umur enggau pemisi, tang dikira sebaka magang. SAPA PATUT NYADI TUAI RUMAH? Bepun ari pengelikun ba rumah panjai kenyau ari kelia, nya alai semua anembiak redak endang nemu sida mesti bebasa sereta sama besukung ka tuai rumah ke nyadi pun semua pengawa ba rumah. Taja pan ukai reti nya iya enda tau enda nemu semua adapt asal, beburung enggau utai bukai. Tang selalu kitai tetemu ka tuai rumah endang sigi nemu adapt asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah. Sebarang sapa ti nyadi tuai rumah endang dikarapka ulih ngempung semua nembiak redak, nyaga sereta nanggam adat ba rumah panjai.  Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus lalu enda ulih bepinang benibung; reti nya nadai tau bechiping. Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nunda ka adat Iban. Ba senentang tu iya tau ngulih ka atur penyampai ukum tauka tunggu ari bup tauka belalauka tusun ukum ti diberi perintah ngagai sida. Tusun atur tunggu tu mega bisi bida nitih ai seiti-seiti. Baka di Batang Rajang endang enda sebaka enggau Batang Saribas enggau Krian laban sida ngena ukum mungkul enda ngena tusun tunggu tajau baka ti dipejalaika di Saribas enggau Krian. Ambika banding enti ukum tunggu nya seigi alas reti nya ukum sida mungkul empat. Seiti mungkul nya reti iya seringgit pulai ngagai mata duit. Nembiak diatu jarang bendar nemu pasal tusun tunggu enggau adat asal rumah panjai. Kebuah pia, mayuh apai indai sida empu endang kurang penemu pasal pekara nya. Kitai enda ulih ngutuk sapa-sapa laban pengidup rumah panjai udah jauh bebida lalu ngejang ari asal iya kelia. RUMAH PANJAI MENGKANG NGEMPUNG Taja pia, kitai patut semua temegah ati laban rumah panjai mengkang nyadi pengempung kitai Iban. Bala kitai Iban ti diau di nengeri, nyua rumah tauka diau ba rumah diri empu endang semampai enda rari ari rumah panjai. Jarang ti nadai rumah panjai agi. Ti kitai nadai bilik diri empu, bilik menyadi tauka kaban bukai pan tau ga ditepat nemuai tauka datai ari nengeri nguang gawai enggau pengerami tauka rabat.   Tegal tu meh rumah panjai agi meruan nyadi tanda kelala kitai bansa Iban, ka tambah mega seiti tali tegut kena ngerapitka kaul diri sebilik, diri sebala. Beduduk ari tu meh kitai meda bas, muto ekspres enggau pengangkut bukai endang penuh belama enti maya kitai Iban pulai Gawai Dayak ke rumah panjai diri empu. Bala orang ti teleba ngena muto ekspres ke Kapit ari Sibu endang ninting taun semampai meda muto ekspres bededat penuh belama berengkah ari kemudi nyentukka ke luan laban mensia mayuh berebut pulai ke rumah diri maya Gawai Dayak. Tajapan menggeri Kapit udah bisi jalai alun ti rembus ngagai semua menua bukai di Sarawak ditu, tang ba runding penulis, muto ekspres ari Sibu ke Kapit ti mansa Kanowit enggau Song, agi mengkang beguna besai laban bala mensia nebing Batang Rajang muak ari tebing kiba mudik endang tetap nepan muto eskpres laban apin bisi jalai terus ke Kapit muak ari tebing sebelah kiba mudik tu. Kebuah pia laban Jalai Nibung / Tada mina naka seberai pasar mit Nanga Dap aja.  Oleh TELESA EMPERAN 
See author's posts
